CELEX: 32020D1639
Language: bg
Date: 2020-11-05 00:00:00
Title: Решение (ОВППС) 2020/1639 на Съвета от 5 ноември 2020 година за установяване на общите условия,при които трети държави могат по изключение да бъдат поканени да участват в отделни проекти по линия на ПСС

6.11.2020   
               
               
                  BG
               
               
                  Официален вестник на Европейския съюз
               
               
                  L 371/3
               
            
         РЕШЕНИЕ (ОВППС) 2020/1639 НА СЪВЕТА
         от 5 ноември 2020 година
         за установяване на общите условия,при които трети държави могат по изключение да бъдат поканени да участват в отделни проекти по линия на ПСС
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 46, параграф 6 от него,
         като взе предвид Решение (ОВППС) 2017/2315 на Съвета от 11 декември 2017 г. за установяване на постоянно структурирано сътрудничество (ПСС) и определяне на списъка на участващите държави членки (1), и по-специално член 4, параграф 2, буква ж) от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 14 ноември 2016 г. Съветът прие заключения относно прилагането на глобалната стратегия на Съюза в областта на сигурността и отбраната, в която се определя равнището на амбиция на Съюза, в подкрепа на трите стратегически приоритета, набелязани в тази стратегия: а) реагиране спрямо външни конфликти и кризи; б) изграждане на капацитета на партньорите; и в) защита на Съюза и на неговите граждани.
                  
               
                     (2)
                  
                  
                     В заключенията си относно сигурността и отбраната в контекста на глобалната стратегия на Съюза, приети на 19 ноември 2018 г., Съветът заявява още, че с удовлетворяването на настоящите и бъдещите нужди в Европа по отношение на сигурността и отбраната Съюзът ще подобри способността си да действа като гарант на сигурността и стратегическата си автономност и ще засили способността си за сътрудничество с партньорите.
                  
               
                     (3)
                  
                  
                     В точка 11 от приложение I към нотификацията (2) относно ПСС до Съвета и до върховния представител на Съюза по въпросите на външните работи и политиката на сигурност („върховния представител“) от 13 ноември 2017 г. се уточнява, че по-обвързващите ангажименти трябва да спомогнат за постигане на нивото на амбиция на Съюза, определено в заключенията на Съвета от 14 ноември 2016 г. които бяха потвърдени от Европейския съвет през декември 2016 г., като по този начин се засили стратегическата автономност както на европейските граждани, така и на Съюза.
                  
               
                     (4)
                  
                  
                     На 11 декември 2017 г. Съветът прие Решение (ОВППС) 2017/2315.
                  
               
                     (5)
                  
                  
                     На 25 юни 2018 г. Съветът при Решение (ОВППС) 2018/909 (3) за установяване на общ набор от правила за управление на проекти по линия на ПСС.
                  
               
                     (6)
                  
                  
                     В член 4, параграф 2, буква ж) от Решение (ОВППС) 2017/2315 е предвидено, че Съветът ще установи своевременно в съответствие с член 9, параграф 1 от посоченото решение общите условия, при които трети държави могат по изключение да бъдат поканени да участват в отделни проекти по линия на ПСС.
                  
               
                     (7)
                  
                  
                     В член 9, параграф 1 от Решение (ОВППС) 2017/2315 е предвидено, че решението, което ще бъде прието от Съвета относно тези общи условия, може да съдържа модел за административни договорености с трети държави.
                  
               
                     (8)
                  
                  
                     В последната подточка от точка 2.2.1 от приложение III към нотификацията относно ПСС до Съвета и до върховния представител, в което се съдържат предложения за управлението на ПСС, се уточнява, че третите държави, които могат по изключение да бъдат поканени от участниците в проекта, ще трябва да осигуряват съществена добавена стойност за проекта, да допринасят за укрепването на ПСС и общата политика за сигурност и отбрана (ОПСО) и да изпълняват по-амбициозни ангажименти. В същата разпоредба се уточнява, че отправянето на покана към трети държави няма да предоставя на тези държави правомощия за вземане на решения при управлението на ПСС.
                  
               
                     (9)
                  
                  
                     В член 9, параграфи 2 и 3 от Решение (ОВППС) 2017/2315 е предвидено, че Съветът решава съгласно член 46, параграф 6 от Договора за Европейския съюз (ДЕС) дали дадена трета държава, която участващите държави членки, които участват в проект, биха искали да поканят за участие в проекта, отговаря на изискванията, установени в настоящото решение, както и че след положително решение от страна на Съвета участващите държави членки, които участват в проект, могат да сключат административни договорености със съответната трета държава за целите на нейното участие в този проект. Тези договорености трябва да спазват процедурите на Съюза и неговата независимост при вземане на решения.
                  
               
                     (10)
                  
                  
                     Следва да има съгласуваност между предприеманите в рамките на ПСС действия и другите действия по линия на ОВППС и политики на Съюза.
                  
               
                     (11)
                  
                  
                     Участието на трети държави в даден проект по линия на ПСС не означава непременно, че образувания от тази трета държава ще имат достъп до Европейската програма за промишлено развитие в областта на отбраната (EDIDP) или други приложими инструменти на Съюза.
                  
               
                     (12)
                  
                  
                     В точка 13 от препоръката на Съвета от 6 март 2018 г. (4) относно пътна карта за прилагането на ПСС се посочва, че работата по разработването на общи условия за участието по изключение на трети държави в отделни проекти следва да започне веднага, след като бъдат определени общият набор от правила за управление на проектите и последователността за изпълнение на ангажиментите.
                  
               
                     (13)
                  
                  
                     На 15 октомври 2018 г. Съветът прие препоръка относно последователността за изпълнение на по-обвързващите ангажименти, поети в рамките на ПСС, която набелязва по-конкретни цели (5).
                  
               
                     (14)
                  
                  
                     Подкрепата за ПСС от страна на Европейската агенция по отбрана следва да бъде предоставена в съответствие с Решение (ОВППС) 2015/1835 на Съвета (6).
                  
               
                     (15)
                  
                  
                     Във връзка с това е целесъобразно да се установят общите условия, при които трети държави могат по изключение да бъдат поканени да участват в отделни проекти по линия на ПСС,
                  
               ПРИЕ НАСТОЯЩОТО РЕШЕНИЕ:
         
            Член 1
            Цел
            В настоящото решение са установени общите условия, при които трети държави могат по изключение да бъдат поканени да участват в отделни проекти по линия на ПСС.
         
         
            Член 2
            Отправяне на покани
            
               1.   Трета държава може да представи на координатора или координаторите на проект по линия на ПСС искане за участие в този проект. Искането съдържа достатъчно подробна информация за мотивите за участие в проекта, както и за обхвата и формата на предложеното участие на етапите на проекта, ако е приложимо, и в него се обосновава изпълнението на общите условия, предвидени в член 3.
            
            
               2.   При получаването на такова искане държавите членки, които участват в проекта („участниците в проекта“) оценяват, въз основа на информацията, предоставена от съответната трета държава, дали тя отговаря на общите условия, предвидени в член 3.
            
            
               3.   В случай че участниците в проекта постигнат съгласие с единодушие:
               
                           а)
                        
                        
                           че желаят да поканят третата държава, която е подала искането, да участва в проекта,
                        
                     
                           б)
                        
                        
                           относно обхвата, формата и ако е приложимо съответните етапи на участие на тази трета държава, както и
                        
                     
                           в)
                        
                        
                           че третата държава отговаря на общите условия, предвидени в член 3,
                        
                     координаторът или координаторите на проекта, със съдействието на секретариата на ПСС, нотифицират Съвета и върховния представител за това. Нотификацията включва и искането, подадено от третата държава.
            
            
               4.   Въз основа на нотификацията, посочена в параграф 3 от настоящия член, която включва обхвата, формата и ако е приложимо — съответните етапи на участие на третата държава в проекта, и след получаване на становището на Комитета по политика и сигурност Съветът взема решение в съответствие с член 46, параграф 6 от ДЕС и член 9, параграф 2 от Решение (ОВППС) 2017/2315 дали участието на третата държава в този проект отговаря на условията, предвидени в член 3 от настоящото решение.
            
            
               5.   След положително решение от страна на Съвета, както е посочено в параграф 4, координаторът или координаторите на проекта по линия на ПСС изпращат покана за участие в проекта до третата държава, подала искане за това от името на участниците в проекта.
            
            
               6.   След като третата държава, подала искане, уведоми координатора или координаторите на проекта по линия на ПСС, че приема поканата, участниците в проекта, или координаторът или координаторите от тяхно име, започват преговори с тази трета държава за сключване на административна договореност между участниците в проекта, като действат с единодушие, и въпросната трета държава, въз основа на модела, приложен към настоящото решение. Тази административна договореност осигурява съгласуваност с разпоредбите на Решение (ОВППС) 2017/2315 и на Решение (ОВППС) 2018/909.
            
            
               7.   Третата държава, поканена да участва в проект, се присъединява към проекта на датата, посочена в административната договореност, предвидена в параграф 6.
            
            
               8.   Координаторът или координаторите на проект по линия на ПСС предоставят на разположение на всички държави членки, участващи в ПСС, административната договореност, посочена в параграф 6 от настоящия член, посредством съвместната електронна работна платформа, предвидена в член 2, параграф 2 от Решение (ОВППС) 2018/909.
            
         
         
            Член 3
            Общи условия
            Трета държава може по изключение да бъде поканена да участва в проект по линия на ПСС, и да продължи да участва, ако отговаря на всички от следните общи условия:
            
                        а)
                     
                     
                        споделя ценностите, на които се основава Съюзът, както е посочено в член 2 от ДЕС, и принципите, посочени в член 21, параграф 1 от ДЕС, както и целите на ОВППС, посочени в член 21, параграф 2, букви а), б), в) и з) от ДЕС. Тя не трябва да действа в противоречие с интересите в областта на сигурността и отбраната на Съюза и на неговите държави членки, включително зачитане на принципа на добросъседските отношения с държавите членки и трябва да поддържа политически диалог със Съюза, който следва да включва също така аспектите на сигурността и отбраната, когато участва в проект по линия на ПСС;
                     
                  
                        б)
                     
                     
                        осигурява съществена добавена стойност за проекта и допринася за постигането на неговите цели. В съответствие с приоритета за европейски подход на сътрудничество и в съответствие с член 4, параграф 5 от Решение (ОВППС) 2018/909, средствата, които третата държава допринася към проекта трябва да допълват средствата, предлагани от държавите членки, участващи в ПСС, например чрез предоставяне на технически експертен опит или допълнителни способности, включително оперативна или финансова подкрепа, като по този начин допринася за успеха на проекта и следователно за напредъка в областта на ПСС;
                     
                  
                        в)
                     
                     
                        участието ѝ допринася за укрепване на общата политика за сигурност и отбрана (ОПСО) и равнището на амбиция на Съюза, определено в заключенията на Съвета от 14 ноември 2016 г., включително в подкрепа на мисиите и операциите по линия на ОПСО;
                     
                  
                        г)
                     
                     
                        участието ѝ не трябва да води до зависимост от тази трета държава или до ограничения, наложени от нея върху която и да било държава — членка на Съюза, що се отнася до доставката на въоръжение, научните изследвания и развитието на способности, или относно използването и износа на оръжия или способности и технологии, което би попречило на напредъка или би предотвратило използваемостта, съвместно или по друг начин, износа или оперативното разгръщане на способностите, развивани в рамките на проекта по линия на ПСС. Тя трябва да финализира споразумение на подходящо равнище относно условията за по-нататъшния обмен извън рамката на ПСС и за всеки отделен случай, на способности и технологии, които ще бъдат разработени в рамките на този проект, с цел да се предотврати използването на тези способности срещу Съюза и неговите държави членки;
                     
                  
                        д)
                     
                     
                        участието ѝ е в съответствие с по-обвързващите ангажименти на ПСС, посочени в приложението към Решение (ОВППС) 2017/2315, по-специално ангажиментите, чието изпълнение се подпомага от проекта по линия на ПСС, в зависимост от характеристиките на този проект. За проекти, насочени към способност, нейното участие трябва също така да допринася за изпълнението на приоритетите, произтичащи от плана за развитие на способностите и координирания годишен преглед на отбраната (КГПО), да оказва положително въздействие върху европейската отбранителна технологична и индустриална база (ЕОТИБ) и да засилва конкурентоспособността на европейската отбранителна промишленост. По-специално, участието на трета държава в даден проект трябва да допринася за наличността, способността за разгръщане и оперативната съвместимост на силите;
                     
                  
                        д)
                     
                     
                        има действащо споразумение за сигурност на информацията със Съюза;
                     
                  
                        ж)
                     
                     
                        има действаща административна договореност с Европейската агенция по отбрана (ЕАО), по целесъобразност и в съответствие с Решение (ОВППС) 2015/1835, когато проектът се изпълнява с подкрепата на ЕАО, като се взема под внимание съответния документ с позицията на ЕАО (7); и
                     
                  
                        з)
                     
                     
                        се е ангажирала в искането си за участие, посочено в член 2, параграф 1 от настоящото решение, да спазва съответните разпоредби на Решение (ОВППС) 2017/2315 и на Решение (ОВППС) 2018/909.
                     
                  
         
            Член 4
            Права и задължения на трети държави, които участват в проект по линия на ПСС
            
               1.   Участието на трета държава в проект по линия на ПСС зачита договореностите, сключени между участниците в проекта за управлението на проекта, в съответствие с член 4, параграф 1 от Решение (ОВППС) 2018/909. Трета държава, която участва в проект по линия на ПСС, има правата и задълженията, определени в административна договореност, както е посочено в член 2, параграф 6 от настоящото решение, сключена от участниците в проекта, като действат с единодушие, и тази трета държава. Тези права и задължения трябва да отговарят на общите условия, предвидени в член 3 от настоящото решение, и могат да включват следните области:
               
                           а)
                        
                        
                           участие на третата държава в срещи, организирани в рамките на проекта по линия на ПСС;
                        
                     
                           б)
                        
                        
                           роли и отговорности на третата държава, участваща в проекта по линия на ПСС;
                        
                     
                           в)
                        
                        
                           обхват на участието на третата държава в процеса на вземане на решения в рамките на проекта по линия на ПСС;
                        
                     
                           г)
                        
                        
                           обхват и области на споделяне на информация между участниците в проекта и третата държава, която участва в проекта по линия на ПСС.
                        
                     
            
               2.   Поканената трета държава може да участва в процеса на вземане на решения относно изпълнението на проекта, като се вземе предвид нейният принос. Договореностите, посочени в параграф 1, изцяло зачитат автономността на Съюза за вземане на решения, както и правата и задълженията на участващите държави членки, включително по отношение на гарантирането на контрол върху проекта и резултатите от него в рамките на ПСС и вземането на решения за потенциални нови участници в проекта, в съответствие с Решение (ОВППС) 2017/2315, което създава ПСС и общия набор от правила за управлението на проекти по линия на ПСС, определени в Решение (ОВППС) 2018/909.
            
         
         
            Член 5
            Механизъм за преглед
            
               1.   Координаторът или координаторите на проекта, в който участва трета държава, предоставят на секретариата на ПСС, в съответствие с процедурата и сроковете, предвидени в член 2, параграф 2 от Решение (ОВППС) 2018/909, информация за индивидуалния принос на тази трета държава към проекта и за изпълнението на ангажиментите ѝ към проекта, както и за продължаващото спазване на общите условия, предвидени в член 3 от настоящото решение.
            
            
               2.   Информацията, посочена в параграф 1 от настоящия член, се предоставя веднъж годишно на Съвета от секретариата на ПСС в контекста на годишния доклад относно ПСС на върховния представител до Съвета и като част от консолидираната информация относно проектите по линия на ПСС, както е посочено в член 2, параграф 2 от Решение (ОВППС) 2018/909, за да се гарантира, че Съветът може ефективно да упражнява надзор върху проектите и да предприема действия, когато е необходимо, включително по отношение на продължаващото спазване от страна на третата държава, участваща в проекта, на общите условия, предвидени в член 3 от настоящото решение.
            
         
         
            Член 6
            Прекратяване или временно преустановяване на участието на трета държава в проект по линия на ПСС
            
               1.   Ако трета държава, участваща в проект по линия на ПСС, е уведомила участниците в проекта за решението си да прекрати участието си, това прекратяване поражда действие, след като участниците в проекта и тази трета държава се споразумеят относно условията, при които да се осъществи прекратяването.
               В случай че участието на трета държава в проект по линия на ПСС е прекратено, координаторът или координаторите на проекта, със съдействието на секретариата на ПСС, уведомяват Съвета и върховния представител за това.
            
            
               2.   Участниците в проекта могат да постигнат съгласие по време на или извън редовния преглед, посочен в член 5, че участието на дадена трета държава в проект следва да бъде преразгледано. В този случай въпросната трета държава бива информирана от координатора или координаторите на проекта.
               Ако участниците в проекта решат временно да преустановят участието на трета държава в проект по линия на ПСС, координаторът или координаторите на проекта, със съдействието на секретариата на ПСС, нотифицират Съвета и върховния представител за това. Въз основа на тази нотификация и след получаване на становището на Комитета по политика и сигурност, Съветът може да вземе решение в съответствие с член 46, параграф 6 от ДЕС и член 9, параграф 2 от Решение (ОВППС) 2017/2315 да прекрати участието на третата държава в проекта.
            
            
               3.   Ако една или няколко държави членки счетат, че участието на дадена трета държава в проект по линия на ПСС вече не отговаря на общите условия, предвидени в член 3 от настоящото решение, те могат да отнесат въпроса до Съвета. В такъв случай със съдействието на върховния представител се провеждат консултации между съответните държави членки, и по-специално между участниците в проекта и отнеслата въпроса държава членка или държави членки. В рамките на тези консултации, по време на които може да бъде изслушано и мнението на третата държава, държавата членка или държавите членки, отнесли въпроса до Съвета, предоставят на върховния представител в писмена форма цялата необходима информация, като излагат основанията за това отнасяне и посочват на върховния представител възможни мерки за преодоляване на проблема. Върховният представител и съответните държави членки разглеждат заедно въпроса и в срок от два месеца се стремят да намерят подходящи решения. Ако след приключването на консултациите държавата членка или държавите членки, отнесли въпроса до Съвета, продължават да считат, че участието на третата държава в проекта по линия на ПСС вече не отговаря на условията, предвидени в член 3 от настоящото решение, те могат да поискат Съветът да разгледа въпроса. В такъв случай съответните държави членки предоставят на Съвета цялата необходима информация. Въз основа на това Съветът, като действа в съответствие с член 46, параграф 6 от ДЕС, обсъжда и решава дали участието на третата държава да продължи.
            
            
               4.   Административните договорености, предвидени в член 2, параграф 6, определят условията, при които дадена трета държава може да прекрати участието си в проект по линия на ПСС, и условията, при които участниците в проекта могат да решат временно да преустановят участието на въпросната трета държава в проекта по линия на ПСС. Тези договорености определят по-специално правата и задълженията съответно на участниците в проекта и на третата държава, чието участие е прекратено от въпросната трета държава или от Съвета, или е временно преустановено от участниците в проекта, включително по отношение на финансовите аспекти на такова прекратяване или временно преустановяване, данъци, интелектуална собственост и други елементи, свързани с прекратяването или временното преустановяване.
            
         
         
            Член 7
            Връзка с общия набор от правила за управление на проекти по линия на ПСС
            
               1.   С настоящото решение не се уреждат условията и процедурите, при които субектите могат да участват в изпълнението на проекти по линия на ПСС, с изключение на постановеното в настоящия член. Решение (ОВППС) 2018/909 се преразглежда до 31 декември 2020 г., в съответствие с член 9, първа алинея от него, по-специално по отношение на тези условия и процедури.
            
            
               2.   При спазване на условията и процедурите за участието на субекти в проекти по линия на ПСС, които могат да бъдат определени съгласно преразглеждането на Решение (ОВППС) 2018/909, както е посочено в параграф 1 от настоящия член:
               
                           а)
                        
                        
                           субектите могат да участват в изпълнението на проекти по линия на ПСС след 31 декември 2025 г. само въз основа на сключени договори или стартирали процедури за обществени поръчки преди тази дата;
                        
                     
                           б)
                        
                        
                           субекти, които са установени в трета държава или чието управление или изпълнителни управленски структури се намират в трета държава, която не е била поканена съгласно член 2, параграф 5 да участва в проект по линия на ПСС преди 31 декември 2021 г., могат да участват в изпълнението на проекти по линия на ПСС след тази дата само ако Съветът вземе решение за това в съответствие с член 46, параграф 6 от ДЕС.
                        
                     
            
               3.   Решение (ОВППС) 2018/909 се прилага в съответствие с настоящото решение.
            
            
               4.   Когато участниците в проект вземат решение за подбора на субекти в съответствие с член 7, параграф 1 от Решение (ОВППС) 2018/909, те надлежно вземат предвид интересите на Съюза и неговите държави членки в областта на сигурността и отбраната.
            
            
               5.   Участниците в проекта гарантират пълна прозрачност спрямо всички участващи държави членки по отношение на участието на субекти в този проект, посредством съвместната електронна работна платформа, посочена в член 2, параграф 2 от Решение (ОВППС) 2018/909.
            
            
               6.   Ако държава членка счита, че нейните интереси в областта на сигурността и отбраната или тези на Съюза могат да бъдат застрашени от участието на даден субект в изпълнението на проект по линия на ПСС, тя може да отнесе въпроса до Съвета, който може да поиска допълнителна информация от участниците в проекта за преценка на ситуацията.
            
            
               7.   Решение (ОВППС) 2018/909 се адаптира в съответствие с член 9, втора алинея от него, за да се вземат предвид общите условия за участие на трети държави в индивидуални проекти по линия на ПСС, както е предвидено в настоящото решение.
            
         
         
            Член 8
            Преразглеждане
            Настоящото решение се преразглежда, когато е уместно, не по-късно от края на 2022 г.
         
         
            Член 9
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 5 ноември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 331, 14.12.2017 г., стр. 57.
         
            (2)  ОВ L 331, 14.12.2017 г., стр. 65.
         
            (3)  Решение (ОВППС) 2018/909 на Съвета от 25 юни 2018 г. за установяване на общ набор от правила за управление на проекти по линия на ПСС (ОВ L 161, 26.6.2018 г., стр. 37).
         
            (4)  Препоръка на Съвета от 6 март 2018 г. относно пътна карта за относно пътна карта за прилагането на ПСС (ОВ C 88, 8.3.2018 г., стр. 1).
         
            (5)  Препоръка на Съвета от 15 октомври 2018 г. относно последователността за изпълнението на по-обвързващите ангажименти, поети в рамките на постоянното структурирано сътрудничество (ПСС), и набелязването на по-конкретни цели (ОВ C 374, 16.10.2018 г., стр. 1).
         
            (6)  Решение (ОВППС) 2015/1835 на Съвета от 12 октомври 2015 г. за определяне на статута, седалището и реда и условията за дейността на Европейската агенция по отбрана (ОВ L 266, 13.10.2015 г., стр. 55).
         
            (7)  Документ с позицията на ЕАО относно изискването третите държави, включващи се в проекти по линия на ПСС, да имат административна договореност с ЕАО (EDA 201911157).
      
      
         
            ПРИЛОЖЕНИЕ
            МОДЕЛ ЗА АДМИНИСТРАТИВНА ДОГОВОРЕНОСТ МЕЖДУ УЧАСТНИЦИТЕ В ПРОЕКТ И ТРЕТА ДЪРЖАВА
            
               1.   
               
                  Въведение
               
            
            
               2.   
               
                  Цели на проекта
               
            
            
               3.   
               
                  Основания, обхват, форма и степен на участие
               
            
            
               4.   
               
                  Спазване от третата държава на общите условия на участие
               
            
            
               5.   
               
                  Права и задължения
               
            
            
               6.   
               
                  Индивидуален принос на третата държава към проекта
               
            
            
               7.   
               
                  Дата на влизане в сила на участието, продължителност и преглед
               
            
            
               8.   
               
                  Прекратяване или временно преустановяване
               
            
            
               9.   
               
                  Отговорност
               
            
            
               10.   
               
                  Въпроси, свързани със сигурността, разкриването и използването на информация
               
            
            
               11.   
               
                  Уреждане на спорове
               
            
            
               12.   
               
                  Заключителни разпоредби